**Základná škola**

*Saratovská ul. 43, Levice*

**ŠKOLSKÝ PORIADOK**

Školský poriadok bol prerokovaný

pedagogickou radou dňa:      30.8.2024

Predložený Rade školy a prerokovaný  dňa:   7.10.2024

**Článok I.**

**Úvodné  ustanovenia**

Školský poriadok  je vydaný v súlade s platnými zákonmi, vyhláškami a metodickými pokynmi platnými pre základnú školu.

Žiaci a ich zákonní zástupcovia sa oboznámia s pravidlami školského poriadku na začiatku školského roka prostredníctvom triednych učiteľov. Školský poriadok je prístupný u riaditeľa školy.

**Článok  II.**

**Organizácia školského roka**

* Školský rok sa začína 1. septembra  a končí 31. augusta nasledujúceho kalendárneho roka.
* Školský rok sa člení na obdobie školského vyučovania, po skončení ktorého nasleduje  obdobie školských prázdnin.
* Obdobie školského vyučovania sa spravidla končí v júni, posledným pracovným dňom   príslušného kalendárneho roka, po ňom nasleduje obdobie školských prázdnin, ktoré sa končí 31. augusta príslušného kalendárneho roka.
* Obdobie školského vyučovania sa člení na školské polroky. Prvý školský polrok sa končí 31. januára  príslušného kalendárneho roka a druhý školský polrok sa spravidla končí v júni, posledným pracovným dňom  príslušného kalendárneho roka.
* V období školského vyučovania môže riaditeľka školy poskytnúť žiakom zo závažných dôvodov, najmä organizačných a prevádzkových, najviac päť dní voľna.
* Ak dôjde v období vyučovania k nepredvídanej udalosti, najmä k živelnej pohrome, energetickej kríze, epidémii alebo pandémii, alebo k iným závažným udalostiam, pri ktorých môže dôjsť k ohrozeniu života alebo zdravia žiakov alebo zamestnancov školy, môže minister školstva Slovenskej republiky mimoriadne prerušiť alebo zmeniť obdobie vyučovania v škole na nevyhnutný čas. O mimoriadnom prerušení vyučovania informuje ministerstvo školstva prostredníctvom hromadných informačných prostriedkov.

**Článok III.**

**Prevádzka a vnútorný režim školy a školského zariadenia**

**Riaditeľka školy:**                     Mgr. Jarmila Mišíková

**Zástupkyňa riad. školy:**Mgr. Eva Miedzgová

**Školský špeciálny pedagóg**:         Mgr. Miroslava Udvardyová, Mgr. Helena Mészárosová

**Výchovný  poradca:**                     Mgr. Eva Miedzgová

Budova školy je otvorená: 6:30 – 16:30 hod.

Budova školy je počas vyučovania uzamknutá. Vstup cudzích osôb do priestorov budovy školy je možný v čase prestávok, alebo v čase  konzultačných hodín. Rodičia sa môžu v sprievode zamestnanca školy pohybovať len po chodbách, nikdy nevstupujú do tried. Nesmú svojimi návštevami rušiť vyučovací proces, ale dohodnú si s učiteľom stretnutie tak, aby ich návšteva vyučovací proces a povinnosti učiteľa nenarušovala.

**Harmonogram vyučovania a prestávok :**

**08.00  -   08.45**1.vyučovacia hodina

1.prestávka – 10 minút

**08.55  -   09.40**2.vyučovacia hodina

2.prestávka – 15 minút

**09.55  -  10.40**      3.vyučovacia hodina

3.prestávka – 10 minút

**10.50  -  11.35**     4.vyučovacia hodina

4.prestávka – 10 minút

**11.45  -  12.30**     5.vyučovacia hodina

5.prestávka – 10 minút

**12.40  -  13.25**     6.vyučovacia hodina

 **Nástup pedagogického dozoru: 7.30 hod**

* Na škole sa vyučuje podľa rozvrhu hodín schváleného riaditeľkou školy, ktorý je povinný rešpektovať každý žiak a pedagogický zamestnanec. Meniť schválený rozvrh hodín je neprípustné. Výnimky povoľuje riaditeľka školy. Rozvrh hodín je umiestnený v každej učebni a na webovom sídle školy.
* Vyučovanie je organizované v učebniach, odborných učebniach, telocvični, športovom areáli školy. Na hodinách telesnej a športovej výchovy žiak používa oblečenie resp. cvičebný úbor podľa predpísanej normy, ktorý je povinný si pravidelne nosiť.
* Vyučovacia jednotka trvá 45 minút. Malé prestávky využívajú žiaci na vykonanie osobných potrieb, prípravu na nasledujúcu vyučovaciu hodinu, krátky oddych. Počas malých prestávok žiaci bez dôvodu neopúšťajú triedu. Veľká prestávka je určená na konzumáciu desiaty a relaxáciu. Pohybový režim žiakov je zabezpečený na hodinách povinnej  telesnej a športovej výchovy. Začiatok a koniec vyučovacej hodiny sa oznamuje zvonením.
* Obedňajšia prestávka pre žiakov prvého a druhého ročníka sa začína najneskôr po piatej vyučovacej hodine a pre žiakov tretieho až deviateho ročníka najneskôr po šiestej vyučovacej hodine.
* Činnosť záujmových útvarov sa koná v mimovyučovacom čase podľa daného rozvrhu.
* Všetky požiadavky voči škole (potvrdenia, žiadosti a pod.) predkladajú žiaci prostredníctvom triedneho učiteľa riaditeľke školy, prípadne zástupkyni riad. školy.

**Školský klub detí**

* ŠKD je v prevádzke spravidla celý školský rok, okrem dní pracovného pokoja, štátnych sviatkov a školských prázdnin, denne od 6.30 – 8.00 hod. a od 11.35 – 16.30 hod.
* Rozsah dennej dochádzky, spôsob odchodu detí uvedie rodič na zápisnom lístku. Prípadné zmeny v dochádzke a spôsobe odchodu oznamuje rodič písomne.
* Činnosť je zameraná na voľnočasové aktivity detí pod vedením vychovávateľov: Bibiana Vaňatková, Bc. Stanislava Kostolányiová, Mgr. Lucia Martišková

**Školská jedáleň**

**Vedúca:** Daniela Havranová

**Hlavná kuchárka:** Zuzana Bobeková

Pomocné kuchárky: Ingrid Slušná, Jana Porubčanová

Výdaj stravy: 12:00 – 14:00 hod.

|  |  |
| --- | --- |
|  |  |
|  |  |
|  |  |
|  |  |

**Nepedagogickí zamestnanci**:

|  |  |
| --- | --- |
| Ľubica Štubňová | ekonómka |
| Miroslava Vanyová | Tajomníčka, PaM |
| Martin Medzihradský  | školník |
| Miroslav Gula | záhradník |
| Mária Obická | upratovačka |
| Marta HerdováĽubica TrnkováAnna Kucmerová | upratovačkaupratovačkaupratovačka |

**Článok IV.**

**Práva a povinnosti žiaka a ich zákonných zástupcov v škole a školskom zariadení**

**Každý žiak má právo**

* na úctu k svojej osobe a na zabezpečenie ochrany proti fyzickému a psychickému násiliu,
* úctu k svojmu vierovyznaniu, svetonázoru a etnickej príslušnosti,
* na ochranu zdravia a bezpečnosti pri vyučovaní,
* na dodržiavanie základných psychohygienických zásad,
* na kvalitný výchovno-vzdelávací proces pri dodržiavaní základných pedagogických dokumentov a príslušných právnych noriem, na vzdelanie zamerané na vývoj osobnosti, rozvoj talentu, rozumových a fyzických schopností s rešpektovaním individuality jednotlivca,
* v duchu humanity a tolerancie vysloviť slušným spôsobom svoj názor a za tento názor nesmie byť nijako postihovaný,
* na kladenie otázok vyučujúcemu a žiadať odpoveď k téme, ktorá sa preberá na hodine,
* na objektívne skúšanie a hodnotenie, poznať kritériá hodnotenia, klasifikácie vedomostí a zručností vo všetkých predmetoch, ako aj o celkovej klasifikácii,
* na bezprostredné oznámenie známky z ústnej odpovede, na zdôvodnenie klasifikácie a chýb v písomných prácach a testoch,
* zapojiť sa do niektorej z foriem záujmovej činnosti, po výbere má povinnosť ich navštevovať,
* obrátiť sa na triedneho učiteľa, výchovného poradcu, vychovávateľa a následne na riaditeľa školy, ak sa domnieva, že došlo k porušeniu jeho práv,
* predložiť svoje požiadavky a návrhy na zlepšenie práce vo svojej triede, prípadne v škole svojmu triednemu učiteľovi, vychovávateľovi, vedeniu školy,
* voliť a byť volený do triednej samosprávy,
* byť informovaný o službách centra pedagogicko-psychologického poradenstva a prevencie, o úlohe výchovného poradcu, koordinátora prevencie, ako aj o činnosti ďalších poradných orgánov školy,
* podľa zákona má žiak právo v škole na ochranu osobných údajov pred ich neoprávneným šírením alebo zneužívaním. Získavanie informácií o týraní alebo ohrození žiaka sa nepovažuje za neoprávnené zasahovanie do súkromia,
* žiaci so špeciálnymi výchovno-vzdelávacími potrebami majú právo byť hodnotení a klasifikovaní so zohľadnením stupňa ich postihnutia /týka sa predmetov, v ktorých sa postihnutie prejavuje/. Žiakovi nemožno znížiť známku zo správania a ani iného vyučovacieho predmetu, pokiaľ sú rušivé a neadekvátne prejavy jeho správania v škole, prípadne nedostatočné učebné výsledky, dôsledkom zdravotného postihnutia.

**K  povinnostiam žiaka patrí**

* osvojovať si vedomosti a zručnosti a získať návyky poskytované základnou školou,
* osvojovať si zásady vlastenectva, humanity, demokracie, rasovej znášanlivosti, tolerancie a správať sa podľa nich, prechádzať všetkým formám diskriminácie, xenofóbie, antisemitizmu a ostatným prejavom intolerancie, byť disciplinovaný, plniť pokyny pedagogických zamestnancov školy,
* chrániť vlastné zdravie a zdravie iných, dbať na čistotu a poriadok, dbať na slušné správanie a na kultúru vyjadrovania,
* byť v škole vhodne a čisto oblečený a upravený, prezutý počas vyučovania do prezúvok, ktoré nemajú čiernu farbiacu podrážku, mať v škole vlastné hygienické potreby,
* šetriť školské zariadenia, chrániť ich pred poškodením, šetriť elektrickú energiu, svetlo, vodu. Po poslednej vyučovacej hodine upratať svoje pracovné miesto a jeho okolie, zdvihnúť stoličku,
* nosiť do školy učebnice a školské potreby podľa rozvrhu hodín a pokynov pedagogických zamestnancov. Učebnice, učebné texty a učebné pomôcky, ktoré ti boli bezplatne zapožičané, chráň pred poškodením,
* mať žiacku knižku,
* správať sa v priestoroch školy potichu, aby nebola narušená výučba a dodržiavať pokyny pedagogického dozoru alebo iných poverených osôb,
* dodržiavať vyučovací čas, rozvrh prestávok a plniť ďalšie pokyny obsiahnuté vo vnútornom poriadku, ako aj pokyny pedagogického dozoru,
* zúčastňovať sa na triednickej hodine,
* riadiť sa v odborných učebniach osobitnými predpismi,
* správať sa disciplinovane v školskej jedálni a svoje veci si odložiť na miesto na to určené.
* podieľať sa na ochrane a tvorbe životného prostredia v objektoch školy,
* predložiť potvrdenie o neprítomnosti na vyučovaní ihneď po nástupe do školy.
* v prípade úrazu alebo náhleho ohrozenia žiak ihneď informujevyučujúceho, dozor konajúceho učiteľa alebo najbližšiu dospelú osobu,
* hlásiť triednemu učiteľovi všetky zmeny vo svojich osobných údajoch a údajoch zákonných zástupcov (napríklad zmena adresy a podobne).

**Žiakovi nie je dovolené**

* šikanovať žiakov, vydierať, okrádať a ubližovať im,
* fajčiť v priestoroch školy, taktiež pri činnostiach organizovaných školou mimo priestorov školy,
* prinášať do školy alebo na činnosti organizované školou predmety ohrozujúce bezpečnosť a zdravie spolužiakov alebo zamestnancov školy,
* prinášať a používať alkohol, drogy a iné zdraviu škodlivé látky,
* prinášať predmety a propagačný materiál narúšajúci demokratickú a mravnú výchovu mládeže,
* hrať hazardné hry, prinášať väčšie sumy peňazí, zlato, šperky a všetko, čo by narúšalo pozornosť spolužiakov,
* manipulovať s vecami zabezpečujúcimi ochranu budovy a majetok školy,
* znečisťovať steny, ničiť zariadenia učební a sociálnych zariadení. Škody na inventári a zariadení spôsobené úmyselne alebo z nedbalosti odstráni žiak alebo jeho rodičia, prípadne uhradí škodu. Ak sa nezistí vinník, škodu nahradí kolektív triedy.
* manipulovať s oknami, žalúziami, vypínačmi, audiovizuálnymi prístrojmi, počítačmi,  telocvičným náradím, vykurovacími telesami a pod.
* mobilné telefóny sa zbierajú na 1. vyučovacej hodine, po skončení vyučovania sa mobily vrátia žiakom. Neodovzdanie mobilu sa považuje za porušenie školského poriadku.
* Od 1.1.2025 v 1. až 3. ročníku ZŠ bude platiť úplný zákaz používania mobilných telefónov počas vyučovania, prestávok a v priestore školy, od 4. ročníka bude mať zákaz výnimku v prípade, ak si používanie mobilného telefónu vyžaduje štátny vzdelávací program, od 6. ročníka bude mať zákaz výnimku v prípade, ak to vyžaduje štátny vzdelávací program, alebo o výnimke rozhodne učiteľ pre potreby vzdelávania. Pri regulácii používania mobilov budú platiť výnimky pre deti so špeciálnymi potrebami. Presne ich vymedzí nariadenie ministerstva školstva.
* Pokyn dôsledne zbierať mobilné telefóny zostáva v platnosti.

**Článok V.**

**Dochádzka žiakov, pobyt v škole a na podujatiach organizovaných školou**

* Žiak je povinný dochádzať do školy pravidelne a včas, najneskôr 5 minút pred začiatkom vyučovania sa odčipovať. Pri strate čipu je zákonný zástupca povinný zaplatiť 3 €. V prípade opakovaného zabúdania si čipu (3 a viac po sebe idúce dni) budú tieto hodiny vykázané ako neospravedlnené. O 8.00 hod. sa budova školy uzamkne, žiak ktorý na vyučovanie mešká musí počkať do 8.45 hod., kedy môže vstúpiť do budovy, odčipovať sa a 1. vyučovacia hodina mu bude vykázaná ako neospravedlnená. V prípade lekárskeho vyšetrenia môže žiak vstúpiť do budovy školy kedykoľvek, jeho dochádzka bude ospravedlnená.
* Žiak dodržiava  stanovený rozvrh hodín, stanovený vyučovací čas a čas prestávok. Signálne zvonenie oznamuje začiatok a koniec vyučovacej hodiny.
* Žiaci 1. ročníka v septembri môžu vstupovať do budovy školy v sprievode rodičov. Od októbra vstupujú prváci do budovy samostatne. V prípade potreby im pomáha učiteľ vykonávajúci dozor.
* Žiak si pred vstupom do budovy dôkladne očistí obuv, prezuje sa, obuv a odev si odloží na určené miesto.
* Z bezpečnostných dôvodov nie je dovolené v budove školy používať kolieskové korčule, bicykle, a iné dopravné prostriedky.
* Žiak je povinný zúčastňovať sa na činnostiach, ktoré riaditeľka školy vyhlási za povinné.
* Pri účasti na podujatiach, ktoré organizuje škola mimo areálu školy, je žiak povinný dodržiavať pravidlá bezpečnosti a platného vnútorného poriadku.
* Príchod a odchod z mimoškolského podujatia určuje sprevádzajúci učiteľ.
* Ak má žiak vyučovanie v odbornej učebni, vezme si potrebné pomôcky a disciplinovane sa pred koncom prestávky presunie pred odbornú učebňu.
* Žiak sa presúva  na vyučovanie v iných učebniach pod dozorom pedagogického zamestnanca.
* Z dôvodu bezpečnosti sa po chodbách a schodištiach chodí vpravo a pomaly (nebežíš, nenaháňaš sa).
* Žiak vstupuje do odborných učební a telocvične len v prítomnosti vyučujúceho a dodržiava vnútorný prevádzkový poriadok týchto učební.
* V odborných učebniach, na športoviskách je žiak povinný dodržiavať bezpečnostné predpisy, je zakázané svojvoľne manipulovať s rozvodovými a plynovými uzávermi, elektrickými zariadeniami a chemikáliami.
* Žiaci 1.-9. ročníka chodia do telocvične, šatní a na športoviská a späť len pod vedením svojich učiteľov.
* V odborných učebniach, na športoviskách sa žiak zdržiava len v prítomnosti vyučujúceho.
* Cez prestávky chodia určení žiaci po pomôcky.
* V čase malých prestávok sú žiaci v triedach, pripravujú sa na ďalšiu vyučovaciu hodinu. Žiak môže počas prestávky opustiť triedu a poschodie, na ktorom sa nachádza jeho trieda len v nevyhnutnom prípade a so súhlasom dozor konajúceho.
* Žiaci sa zbytočne nezdržiavajú na toaletách, nehádžu smeti a odpadky do záchodových mís, pisoárov a umývadiel, neznečisťujú podlahu.
* Žiaci majú zakázané vykláňať sa z okien, vyhadzovať von papiere a iné odpadky a zdržiavať sa v inej triede ako ich kmeňovej.
* Po skončení vyučovania žiaci vyložia stoličky a vyprázdnia lavice a disciplinovane opustia triedu v sprievode učiteľa.

**Dochádzka žiakov do školského klubu detí**

* Žiak je do ŠKD a ŠJ prijatý na základe zápisného lístka vyplneného rodičmi a po uhradení stanoveného poplatku.
* V ŠKD sa žiaci správajú podľa pokynov vychovávateľa, bez dovolenia sa nevzďaľujú a neodchádzajú domov.
* Žiak odchádza z ŠKD spôsobom uvedeným na zápisnom lístku.
* Ak má žiak odísť z ŠKD v iný čas a v sprievode inej osoby, ako je uvedený v zápisnom lístku, musí to oznámiť vychovávateľke písomne.
* Na žiaka v ŠKD sa v plnom rozsahu vzťahuje vnútorný poriadok školy.
* Ak žiak v ŠKD nerešpektuje pokyny vychovávateľa, opakovane porušuje školský poriadok, svojím správaním ohrozuje ostatných, môže byť vylúčený z ŠKD.
* Činnosti ŠKD : od 6.30 – 8.00 hod. a od 11.35 – 16.30 hod.
* Poplatok 15,- € za ŠKD je rodič povinný uhradiť do 15. dňa v mesiaci.

**Článok VI.**

**Pravidlá uvoľňovania a ospravedlňovania žiakov**

* Ak sa dieťa alebo žiak nemôže zúčastniť na výchove a vzdelávaní v škole alebo v školskom klube detí, jeho zákonný zástupca je povinný oznámiť škole alebo školskému klubu detí ihneď príčinu jeho neprítomnosti. Za dôvod ospravedlniteľnej neprítomnosti žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky, náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach.
* Uvoľniť žiaka z jednej vyučovacej hodiny môže vyučujúci. Uvoľniť na viac hodín, najviac však na jeden deň môže triedny učiteľ. Na obdobie dlhšie ako jeden deň môže uvoľniť riaditeľ školy na základe písomnej žiadosti zákonného zástupcu žiaka.
* Ak žiak nemôže prísť do školy pre príčinu, ktorá je vopred známa, požiada jeho zákonný zástupca o uvoľnenie z vyučovania písomnou formou. Zákonný zástupca môže ospravedlniť žiaka najviac na 5 po sebe nasledujúcich dní, ale celkovo najviac na 10 dní za mesiac.
* Neprítomnosť žiaka ospravedlňuje jeho zákonný zástupca písomne ihneď po nástupe do školy.
* Ak neprítomnosť žiaka z dôvodu ochorenia trvá dlhšie  ako päť po sebe nasledujúce vyučovacie dni, predloží žiak alebo jeho zákonný zástupca potvrdenie od lekára resp.  príslušný úradný doklad potvrdzujúci odôvodnenosť žiakovej neprítomnosti.
* Uvoľniť žiaka z vyučovania v priebehu dňa môže triedny učiteľ na základe písomnej žiadanky zákonného zástupcu.
* Pri vopred známej dlhodobej neprítomnosti žiaka na vyučovaní podá zákonný zástupca písomnú žiadosť riaditeľke školy prostredníctvom triedneho učiteľa. Na túto žiadosť odpovedá riaditeľstvo školy iba v prípade zamietnutia žiadosti.
* **Ak zákonný zástupca nedodrží stanovené podmienky ospravedlnenia, vymeškané hodiny budú neospravedlnené.**
* Neospravedlnenú neúčasť žiaka na vyučovaní trvajúcu viac ako 15 vyučovacích hodín v mesiaci, rieši riaditeľ školy oznámením zákonnému zástupcovi o nedbalej školskej dochádzke a nahlásením na OŠaV Levice.
* Ak žiak vymešká v jednom polroku viac ako 150 hodín neospravedlnene, môže mu byť na podnet riaditeľky školy po upozornení triednym učiteľom nariadená komisionálna skúška.
* Žiak, ktorý počas vyučovania potrebuje odísť so zákonným zástupcom k lekárovi, prinesie triednemu učiteľovi písomnú žiadanku od zákonného zástupcu a po návrate do školy prinesie ospravedlnenku. V čase takejto neprítomnosti za žiaka preberá zodpovednosť zákonný zástupca. Pre inú neprítomnosť platia rovnaké podmienky.
* Forma ospravedlňovania preferovaná písomná do ŽK, žiadosť, tlačivo alebo Edupage školy**.**
* Za neospravedlnené hodiny môže byť žiak postihovaný opatreniami vo výchove.
* Každé uvoľnenie a neprítomnosť žiaka na vyučovaní musia byť zapísané v triednej knihe.
* Žiak sa môže so súhlasom riaditeľa školy zúčastniť na súťaži a reprezentovať školu  s informovaným súhlasom zákonného zástupcu. V prípade reprezentácie školy je žiak zapísaný do triednej knihy a vymeškané hodiny sa nezapočítavajú do súčtu vymeškaných hodín.
* Riaditeľ školy môže čiastočne alebo úplne oslobodiť žiaka od vyučovania predmetu na základe vyjadrenia lekára a písomnej žiadosti zákonného zástupcu.
* Účasť na záujmovej činnosti je pre prihláseného žiaka povinná.

**Článok VII.**

**Pravidlá správania žiakov**

V škole i na verejnosti sa správaj tak, aby si svojím konaním nepoškodzoval meno svojich rodičov ani meno školy.

**V triede, odbornej učebni**

* Po zvonení buď v triede na svojom mieste. Maj pripravené potrebné pomôcky  na vyučovanie, ostatne veci maj v školskej taške, ktorá je zavesená alebo uložená vedľa lavice a pokojne očakávaj príchod vyučujúceho. Ak sa vyučujúci v priebehu 10 min. nedostaví na vyučovanie, oznámi to týždenník zástupcovi riaditeľa alebo v zborovni.
* Neskorý príchod na vyučovanie sa eviduje v triednej knihe.
* Riaď sa poriadkom učební a poučeniami o bezpečnosti práce.
* Pri odbornej výučbe dodržuj vždy príslušné bezpečnostné predpisy.
* Ak si sa nemohol-a z vážnych dôvodov pripraviť na vyučovanie, alebo si nebol/a prítomný-á na minulej vyučovacej hodine, nemáš domácu úlohu alebo si zabudol/a pomôcky, ospravedlň sa na začiatku vyučovacej hodiny.
* Pri vyučovaní dodržuj pravidlá, ktoré ste si s vyučujúcim dohodli na začiatku školského roku alebo hodiny.
* Vzdelanie na našej škole dosiahneš aktívnym zapojením sa do výučby, samostatným  premýšľaním a vlastnou snahou. Svedomite sa pripravuj na vyučovanie a snaž sa úspešne pracovať. Nenarušuj priebeh vyučovacej hodiny!
* Udržuj svoje pracovné miesto v poriadku a čistote počas vyučovania.
* Vstupovať do telocvične, odborných učební smieš len s pedagogickým zamestnancom.
* V prípade záujmovej činnosti so svojím vedúcim.
* Na vyučovaní seď slušne, pozorne sleduj učiteľov výklad a odpovede žiakov.
* Nenašepkávaj, neodpisuj! Zadané domáce úlohy nepíš v škole!
* Ak si opakovane alebo zámerne neprinesieš pomôcky alebo ŽK na vyučovanie, odmietaš alebo ignoruješ pokyny učiteľa tak, že je narušený vyučovací proces a učiteľ kvôli tebe neplní verejný záujem - je ohrozené právo na vzdelanie tvojich spolužiakov- rieši situáciu s vedením školy príslušný vyučujúci alebo triedny učiteľ.
* Manipulovať s roletami, svetlami, vypínačmi ako i iným zariadením má žiak zakázané. Keď vstúpi do triedy dospelá osoba, žiaci pozdravia.

**Cez prestávku**

* Prestávky využívaj na odpočinok, správaj sa pokojne, umožni spolužiakom nerušene sa pripravovať na nasledujúcu hodinu. Nevyrušuj hlučným a vyzývavým správaním, nebi sa, nebehaj po triede ani po chodbe, nenič školské zariadenie, nevyhadzuj odpadky a nevykláňaj sa z okien.
* Dvere na chodbu zostávajú vždy otvorené.
* Počas prestávok zostávaj v triede s výnimkou nutných hygienických potrieb. Je prísne zakázané navštevovať kamarátov v iných triedach!
* Papiere a rôzne odpadky hádž do košov.Nezabudni, odpad sa triedi – separuje, čím chceme pomôcť ekológii.
* Zbytočne sa nezdržiavaj na toaletách, nehádž smeti a odpadky do záchodových mís, pisoárov a umývadiel, neznečisťuj podlahua priestor v školskom areáli.
* Ak máš vyučovanie v odbornej učebni, vezmi si potrebné pomôcky a počkaj na príchod učiteľa.
* Z dôvodu bezpečnosti po chodbách a schodištiach choď vpravo a pomaly (nebežíš, nenaháňaš sa).
* Pre pomôcky idú určení žiaci spravidla týždenníci.
* Počas prestávky sa riaď pokynmi dozor konajúceho učiteľa.
* Do riaditeľne, kancelárií a zborovne môžeš chodiť pred vyučovaním, počas veľkej  prestávky alebo po skončení vyučovania.
* Všetky písomnosti si vybavuj prostredníctvom svojho triedneho učiteľa.
* Po skončení vyučovania  vylož  stoličku a vyprázdni lavicu, disciplinovane opusti triedu v sprievode učiteľa.
* Ak zistíš nejakú stratu, ohlás to vyučujúcemu alebo triednej učiteľke. Nájdené veci odnes do zborovne školy.
* Žiaci poverení starostlivosťou o triedu / týždenníci, príp. určená služba / skontrolujú triedu – čistota, zatvorené okná, zhasnuté svetlá, zotretá tabuľa - až potom ju opustia.
* Rešpektuj zákaz fajčenia, požívania alkoholických nápojov, kofeínových a energetických nápojov, drog a iných omamných látok v škole i v celom areáli školy a upozorni na to aj ostatných, ktorí by tento zákaz chceli porušiť. Aj prinesenie cigariet, alkoholu, drog, prípadne iných omamných látok do areálu školy sa považuje za hrubé porušenie školského poriadku.

**V školskej jedálni**

* Na správanie žiakov v školskej jedálni sa vzťahuje tento školský poriadok.
* Na obed prichádzaj v predpísanom čase.
* Svoju školskú aktovku si odkladaj na miesto tomu určené.
* V jedálni sa riaď pokynmi pedagogického dozoru a zamestnancov kuchyne.
* Vstup do školskej jedálne je povolený len stravníkom
* V priestoroch jedálne  a pri stole sa správaj slušne, nevykrikuj, nepredbehuj sa v rade, nerozprávaj nahlas, nenič príbory a obrusy
* Odnášaj riad k okienku, nechaj po sebe čisté miesto, v prípade znečistenia to oznám dozor  konajúcemu, pri odchode od stola zasuň stoličku.
* V prípade nevhodného správania sa žiaka v jedálni môže byť tento zo školského stravovania vylúčený.

**Náplň práce týždenníkov**

 Týždenníci sú dvaja, určuje ich triedny učiteľ a ich mená zapíše do triednej knihy. Ich povinnosti sú tieto:

* Týždenníci pred vyučovaním skontrolujú poriadok v triede. Pred vyučovaním i počas prestávok zotrú tabuľu, pripravia kriedy a učebné pomôcky na vyučovanie.
* Počas veľkej prestávky vyvetrajú triedu.
* Hlásia na začiatku každej hodiny neprítomných žiakov.
* Dbajú na poriadok a čistotu v triede počas a po skončení vyučovania.
* Po uplynutí 10 minút od zvonenia na hodinu hlásia neprítomnosť vyučujúceho na hodine zástupkyni riaditeľky, prípadne riaditeľke školy.
* Po poslednej vyučovacej hodine spolu s vyučujúcim dohliadajú na poriadok v triede, pozatvárané okná a vodovodné kohútiky, zhasnuté svetlá, umyjú tabuľu.
* Dbajú o estetické prostredie triedy, vrátane starostlivosti o kvety a triedenie odpadu.
* Hlásia triednemu učiteľovi poškodenie inventára triedy.

**Žiakom je zakázané**

* Otvárať okná bez súhlasu vyučujúceho, vykláňať sa a vyhadzovať čokoľvek z okien.
* Fajčiť, distribuovať, prinášať, ponúkať a požívať  alkoholické nápoje, kofeínové a energetické nápoje, drogy a iné omamné látky v škole i v celom areáli školy,  na podujatiach organizovaných školou a žiaci musia upozorniť na to aj ostatných, ktorí by tento zákaz chceli porušiť. Prinesenie cigariet, alkoholu, drog, prípadne iných omamných látok do areálu školy sa považuje za hrubé porušenie nielen školského poriadku.
* Nosiť do školy veci ohrozujúce zdravie a život spolužiakov a pedagogických zamestnancov (napríklad výbušniny, zbrane, nôž, sklenené nádoby, horľavé látky, jedy a podobne).
* Používať mobilné telefóny v čase vyučovania vrátane prestávok. Ráno pred vyučovaním triedny učiteľ vyzbiera mobilné telefóny. Žiakovi budú odovzdané späť po skončení vyučovania. Neodovzdanie mobilného telefónu sa považuje za závažné porušenie školského poriadku a bude riešené udelením výchovného opatrenia. Škola nezodpovedá za stratu a poškodenie mobilného telefónu. Od 1.1.2025 v 1. až 3. ročníku ZŠ bude platiť úplný zákaz používania mobilných telefónov počas vyučovania, prestávok a v priestore školy, od 4. ročníka bude mať zákaz výnimku v prípade, ak si používanie mobilného telefónu vyžaduje štátny vzdelávací program, od 6. ročníka bude mať zákaz výnimku v prípade, ak to vyžaduje štátny vzdelávací program, alebo o výnimke rozhodne učiteľ pre potreby vzdelávania. Pri regulácii používania mobilov budú platiť výnimky pre deti so špeciálnymi potrebami. Presne ich vymedzí nariadenie ministerstva školstva. Pokyn dôsledne zbierať mobilné telefóny zostáva naďalej v platnosti.
* Konzumovať potraviny počas vyučovacích hodín. O výnimočných prípadoch rozhodne vyučujúci.
* Navádzať ostatných spolužiakov na porušovanie tohto poriadku.
* Prejavovať alebo propagovať rasovú, náboženskú či inú intoleranciu.
* Akékoľvek slovné zastrašovanie, prejavy šikanovania, psychické a fyzické násilie a jeho propagácia.
* Vstupovať do zborovne a kabinetov bez vyzvania.
* Manipulovať s elektrickým zariadením a spotrebičmi bez súhlasu vyučujúceho (vrátane dobíjania batérií).
* Behať po schodoch, chodbách a triedach.
* Opustiť areál školy a budovu počas vyučovania.
* Nosiť do školy alebo na podujatia organizované školou cenné predmety, veci nesúvisiace s vyučovaním a rozptyľujúce pozornosť pri vyučovaní (drahé šperky, vyššie sumy peňazí, zariadenia spotrebnej elektroniky); v prípade straty či odcudzenia ide o osobnú zodpovednosť žiaka a rodiča.
* Demonštrovať prejavy intimity, sexuálneho správania sa v čase vyučovania - prestávky, výlety, exkurzie, škola v prírode, lyžiarsky výcvik - voči spolužiakom a ani učiteľom a taktiež je neprípustná akákoľvek forma fyzického zbližovania intímneho charakteru!
* Vykonávať činnosti smerujúce k narušeniu bezpečnosti, strate funkčnosti alebo poškodeniu výpočtovej techniky, informačno-komunikačnej technike a počítačovej siete, resp. narušujúce súkromie iných používateľov a odporujúce dobrým mravom
* Snažiť sa získať a meniť cudzie prístupové práva, hesla a informácie, smerujúce k nabúraniu systému školskej počítačovej siete, jej jednotlivých komponentov alebo lokálnych počítačov.
* Používať na vyučovacích hodinách notebook bez súhlasu vyučujúceho.
* Používať počas vyučovacích hodín MP3 prehrávač.
* Zhotovovať si zvukový a obrazový záznam na vyučovaní, cez prestávky v areáli školy a zverejňovať ich na internete alebo v iných médiách.. (Viď autorský zákon, na to vhodnú techniku nie je povolené nosiť ).
* Používať vulgárne výrazy.
* Podvádzať, vyrušovať.
* Svojvoľné presádzanie sa pred aj počas vyučovacej hodiny, ako aj svojvoľne sa pohybovať počas hodiny po triede a škole ( musíš sa na takých to presunoch a zmenách dohodnúť s vyučujúcim).
* Manipulovať s učebnými pomôckami vyučujúceho bez jeho vedomia (notebook, magnetofón, CD- prehrávač, ovládač na dataprojektor...)
* Manipulovať s vecami zabezpečujúcimi ochranu budovy a majetok školy (napr. hasiace prístroje).
* Znečisťovať steny (interiér aj exteriér) kreslením, sprejovaním, písaním ničiť zariadenie učební, šatní, šatňových skriniek a ostatných priestorov školy.
* V budove školy sa prezúvaj do hygienicky vhodnej nešportovej obuvi. Do telocvične  je povolený vstup iba v čistej športovej obuvi pre vnútorné použitie s nefarbiacou podrážkou (podobnú obuv je potrebné použiť i na školskom viacúčelovom ihrisku).

**Starostlivosť o zovňajšok**

* Do školy prichádzaj čistý a upravený. Primerane oblečený a ak si dievča, prosím ťa, bez odhalených bedrových partií a hlbokého výstrihu. Taktiež šetri s make-upom, výstrednou dĺžkou a úpravou nechtov a používaním či nosením piersingu, čo nie je v súlade s BOZP TSV.
* Pred hodinou, na ktorú je potrebné nosiť úbor (TSV), si ho pravidelne prines.
* Na hodine telesnej a športovej výchovy sa prezleč do športového odevu v šatni. Nie je dovolené cvičiť v oblečení, ktoré máš počas vyučovania, používaj obuv ( cvičky, botasky, halovky ) s bielou podrážkou.

**Starostlivosť o školské zariadenie, šk. potreby, prostredie učební, chodieb a šk. ihriska**

* Ako žiak našej školy si povinný šetriť učebnice a školské potreby, udržiavať v poriadku a čistote svoje miesto, triedu a ostatné školské priestory, chrániť majetok pred poškodením. Si povinný nosiť do školy učebnice a školské potreby podľa rozvrhu hodín a pokynov učiteľov.
* Ak úmyselne alebo z nedbalosti poškodíš školský majetok, tvoji rodičia sú povinní škodu v plnej miere nahradiť.
* Každý z vás je povinný mať učebnice a zošity riadne zabalené. Ak v priebehu školského roka poškodíš, prípadne stratíš učebnicu musíš ju uhradiť.

**Správanie sa žiakov mimo vyučovania**

* + Na školských vychádzkach, výletoch, exkurziách sa riadiš pokynmi vedúceho učiteľa a ostatných pedagogických pracovníkov. Dodržuješ určené termíny miesta a času stretnutia.
	+ Máš sa vždy snažiť vystupovať voči dospelým pedagogickým i nepedagogickým pracovníkom, aj voči spolužiakom slušne, a tak vzorne reprezentovať svoju rodinu, školu a obec, odkiaľ si prišiel na návštevu.
	+ Žiak sa musí správať slušne aj mimo vyučovania, a to aj počas voľných dní a prázdnin tak, aby neporušoval zásady spolunažívania a spoločenské normy správania.

**Článok VIII.**

**Prevencia sociálno-patologického správania žiakov, diskriminácie**

Pedagogickí zamestnanci školy intenzívne spolupracujú s inkluzívnym tímom a výchovnou poradkyňou školy v oblasti (protidrogová tematika, šikanovanie, ochrana života a zdravia, diskriminácia, násilie) s cieľom zabrániť patologickému správaniu žiakov. Škola v tejto oblasti spolupracuje a realizuje najmä:

* spolupráca s CPP  v Leviciach – prednášky, beseda, výchovno-vzdelávacie filmy
* spolupráca s policajným zborom Levice
* kontrola sociálnych zariadení a ďalších spoločných priestorov, ktorú vykonávajú v priebehu celého vyučovania dozor konajúci pedagogickí  a nepedagogickí zamestnanci
* účasť na kultúrnych podujatiach výchovného charakteru s protidrogovou tematikou i s problematikou šikanovania a agresívneho správania žiakov
* organizovanie športových súťaží s cieľom plnohodnotného využívania voľného času
* organizovanie mimoškolských aktivít v rámci krúžkovej činnosti
* objasňovanie a vysvetľovanie negatívneho vplyvu požívania alkoholu a fajčenia na organizmus mladého človeka – a to formou prednášky a besedy
* systematické vysvetľovanie negatívneho vplyvu drog na fyzický a psychický stav žiakov na triednických hodinách, na hodinách etickej výchovy, občianskej náuky a chémie
* zvyšovanie sebavedomia žiakov
* systematické objasňovanie a vysvetľovanie príčin a zdrojov kriminality
* dôsledné odsudzovanie negatív a vyzdvihovanie kladov usporiadaného spoločenského a rodinného života, otvorené rozhovory so žiakmi, odstraňovanie sebectva
* včasné a spravodlivé riešenie konfliktov
* eliminácia nežiaducich javov ako sú priestorové, organizačné, fyzické a symbolické oddelenie žiakov v dôsledku ich etnickej príslušnosti
* vytvárať vhodné podmienky na ich vzdelávanie, spolu s majoritnou populáciou
* priebežné monitorovanie problémových žiakov triednou učiteľkou, inkluzívnym tímom, výchovnou poradkyňou, monitorovanie zmien v správaní  žiakov, spolupráca s rodičmi žiakov

**Vzťahy medzi žiakmi, pedagogickými a nepedagogickými zamestnancami**

* Je prísne zakázané slabších alebo mladších spolužiakov vydierať, okrádať a ubližovať im, ničiť ich veci a nápismi a striekaním hanobiť ich meno a najbližších.
* Spory so spolužiakmi rieš bez použitia fyzickej sily a dohodni sa s nimi priateľsky. "Hovorme spolu, nebime sa!"
* Netoleruj šikanovanie, neprizeraj sa tomu, ale zasiahni alebo zavolaj pomoc dospelého.
* Nechaj na pokoji všetkých, ktorí sa nechcú zúčastniť hry alebo sa prechádzať, prípadne behať po ihrisku. Neumlčuj a neponižuj nikoho, uznávaj druhých bez ohľadu na rasu, náboženstvo, kultúru alebo postihnutie.
* K vyučujúcim sa správaj zdvorilo, rešpektuj ich pokyny počas vyučovania i prestávok. Rešpektuj aj požiadavky ostatných prevádzkových zamestnancov.
* V prípade úrazu či náhleho ochorenia, alebo ak si svedok niečoho neprirodzeného, ihneď informuj vyučujúceho, dozor konajúceho učiteľa alebo najbližšiu dospelú osobu.

**Článok IX.**

**Pochvaly a iné ocenenia**

* Pochvaly a iné ocenenia sa zaznamenávajú do triedneho výkazu a katalógového listu.

***Pochvala triednym učiteľom:***

* za výborný prospech ( alebo výrazné zlepšenie prospechu )
* za vzornú dochádzku ( nízky počet ospravedlnených hodín za hodnotiace obdobie )
* za pomoc triednemu učiteľovi pri organizovaní triednych akcií
* za účasť na školských súťažiach, olympiádach
* za aktívnu účasť v zberových akciách
* za aktívnu účasť na kultúrnych podujatiach

***Pochvala riaditeľom školy:***

* za výborný prospech ( vyznamenanie - do 1,0 )
* za vzornú dochádzku
* za reprezentáciu školy v okresných a krajských súťažiach a olympiádach ( úspešný riešiteľ )
* za mimoriadny čin – pomoc spolužiakovi , starším spoluobčanom

**Článok  X.**

**Opatrenia vo výchove**

Porušenie školského poriadku je menej závažné alebo závažné porušenie povinnosti alebo obmedzení určených v školskom poriadku.

Za menej závažné porušenie disciplíny ukladajú triedni učitelia napomenutie triednym učiteľom alebo pokarhanie triednym učiteľom po prerokovaní v pedagogickej rade. Triedni učitelia sú povinní upozorniť na tieto priestupky žiakov ich rodičov.

***Napomenutie triednym učiteľom:***

* neospravedlnených 5 vyučovacích hodín
* zápisy v klasifikačnom hárku za hodnotiace obdobie (5 zápisov)
* zabudnutie ŽK za klasifikačné obdobie (5 krát)
* občasné zabúdanie učebných pomôcok, domácich úloh, úboru na TSV (3 krát)

***Pokarhanie triednym učiteľom:***

* opakované  zápisy v klasifikačnom hárku o porušení školského poriadku alebo ústna (10 zápisov)
* sťažnosť kolegov prednesená na pedagogickej rade
* extrémy v obliekaní a nevhodná kozmetická úprava

Za výstrednosť sa považuje:

nápadné farbenie vlasov, nápadné maľovanie nechtov a ich neprimeraná dĺžka (ohrozovanie zdravia spolužiakov), aplikácia peercingu – nos, obočie a pod., nosenie odevu nevhodne odhaľujúceho rôzne časti tela.

* neprezúvanie sa v priestoroch školy
* neplnenie si povinností týždenníkov
* iné menej závažné  priestupky podľa posúdenia triednym  učiteľom, alebo iným vyučujúcim
* za opakované neskoré príchody na vyučovanie (10 krát)
* zabúdanie domácich úloh, úboru na TSV (4 – 10 krát)
* podvádzanie pri písaní domácich úloh
* vyrušovanie na vyučovaní
* ak sa žiak voči školskému poriadku previnil viacnásobne, dôsledkom je prísnejšie výchovné opatrenie
* 6 - 12 neospravedlnených vyučovacích hodiny
* opakované zabúdanie si učebných pomôcok a domácich úloh
* dopúšťanie sa malých priestupkov (prezúvanie, poškodzovanie spoločného majetku)
* neodovzdanie mobilu

Za závažné porušenie disciplíny sa považuje také porušenie disciplíny, ktorého škodlivosť je zvýšená vzhľadom na povahu porušenej  školskej povinnosti, spôsob konania, následok konania alebo opomenutia, mieru zavinenia, alebo inú priťažujúcu okolnosť.

Za závažné porušenie disciplíny alebo opakované previnenie proti školskému poriadku riaditeľka školy po prerokovaní v pedagogickej rade spravidla uloží výchovné opatrenie. Toto opatrenie musí byť prerokované so zákonným zástupcom.

***Pokarhanie riaditeľom školy:***

* 13 - 30 neospravedlnených vyučovacích hodín
* nevhodné správanie sa mimo školy (ničenie verejného majetku, drobné krádeže, nevhodné správanie sa v dopravných prostriedkoch)
* závažnejšie porušovanie školského poriadku – používanie mobilného telefónu a MP 3 počas vyučovania a prestávok, opakované neodovzdávanie mobilu
* drzé správanie voči vyučujúcim a spolužiakom
* šikanovanie spolužiakov
* za fotenie resp. nahrávanie videozáznamu počas vyučovacích hodín a prestávok bez vedomia učiteľa
* za fajčenie, používanie alkoholu alebo iných omamných látok v priestoroch školy a školského areálu
* opakované zabúdanie úboru na TSV (11 – 20 krát)

 **Okamžité  riaditeľské  pokarhanie  dostane  žiak  za**:  -  úmyselné  poškodenie  zdravia

spolužiaka, šikanovanie spolužiaka, vulgárne  vyjadrovanie,  úmyselné  poškodenie majetku  školy, krádež  vecí  v škole, fajčenie, pitie alkoholu a  užívanie  narkotík  v  priestoroch  školy a na verejných priestranstvách,  použitie mobilného  telefónu  na   vyučovacej hodine, alebo iný dôvod určený pedagogickou radou.

Znížené známky zo správania:

 ***Znížená známka o jeden stupeň (uspokojivé):***

* opakovanie priestupkov i po pokarhaní riaditeľom školy
* za prinášanie do školy alebo na činnosti organizované školou veci ohrozujúce zdravie žiakov a učiteľov
* za krádež
* za šikanovanie a vydieranie
* za vandalizmus
* za fajčenie, fetovanie, požívanie alkoholických nápojov alebo iných drog
* za zásahy do triednej dokumentácie, falšovanie podpisov a pečiatok,
* za verbálnu agresiu, vulgarizmy voči vyučujúcim,
* deštruktívna agresia (úmyselné poškodzovanie majetku)
* za prejavy rasovej neznášanlivosti, za zvlášť hrubé alebo opakujúce sa neslušné správanie voči zamestnancom školy
* za  neospravedlnené hodiny: 31 – 50 hodín
* podvádzanie a vulgárne vyjadrovanie sa
* opakovanie nenosenie si úboru na TSV (21 a viac krát)

***Znížená známka o dva stupne (menej uspokojivé):***

* 51 – 70 neospravedlnených vyučovacích hodín
* krádež v hodnote nad 17 €
* šikanovanie a ubližovanie spolužiakom
* neustále opakovanie závažných priestupkov a mravných pokleskov

***Znížená známka o tri stupne (neuspokojivé):***

* nad 71 neospravedlnených vyučovacích hodín
* opakované šikanovanie a ublíženie na zdraví
* opakované nosenie, požívanie alkoholových nápojov, narkotík a iných psychotropných látok v čase vyučovania ako i mimo vyučovacieho času /exkurzie, výlety, spoločenské akcie školy a triedy, účelové cvičenie, rozlúčkové večierky/
* za opakované a úmyselné poškodzovanie majetku školy a opakované znečisťovanie školských priestorov,
* za opakované fotenie resp. nahrávanie videozáznamu počas vyučovacích hodín a prestávok bez vedomia učiteľa a ich prípadné zverejňovanie na sociálnych sieťach.

Hodnotenie správania začleneného žiaka so špeciálnymi výchovno-vzdelávacími potrebami (s poruchami správania) sa posudzuje s prihliadnutím  na jeho druh zdravotného znevýhodnenia v úzkej spolupráci so zariadením výchovného poradenstva a prevencie, so špeciálnym pedagógom  a zákonným zástupcom žiaka.

Ak žiak svojím správaním a agresivitou  ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom vzdelávania a výchovy vzdelávanie, riaditeľka školy môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľka školy bezodkladne privolá

1. zákonného zástupcu, ktorý preberá za neho zodpovednosť
2. zdravotnú pomoc
3. policajný zbor
4. sociálnu kuratelu

Ochranné opatrenie slúži na upokojenie žiaka. O dôvodoch a priebehu ochranného    opatrenia vyhotoví riaditeľka školy písomný záznam. Privolaný zákonný zástupca žiaka preberá zodpovednosť za žiaka.

Ak žiak spácha trestný čin alebo priestupok (ďalej len „delikt“) v čase vyučovania, oznámi riaditeľka školy (aj v elektronickej podobe) túto skutočnosť príslušnému Obvodnému oddeleniu policajného zboru.

Opatrenie na posilnenie disciplíny žiaka sa ukladá po objektívnom prešetrení za závažné alebo opakované previnenie proti školskému poriadku. Do úvahy sa berie nielen počet porušení školského poriadku ale aj ich závažnosť, prípadné neustále opakovanie sa.

**Článok XI.**

**Hodnotenie žiaka, podmienky komisionálnej skúšky**

Hodnotenie žiaka je nevyhnutná súčasť výchovno-vzdelávacieho procesu, ktorá má informatívnu, korekčnú a motivačnú funkciu. Uskutočňuje sa podľaMETODICKÉHO   POKYNU č. 22/2011 vydaného MŠVVŠ  SR.

**Hodnotenie žiaka sa vykonáva:**

* na prvom a druhom stupni vzdelávania **klasifikáciou** všetkých predmetov okrem etickej a náboženskej výchovy.

1. **Celkové hodnotenie žiaka prvého ročníka až deviateho ročníka** základnej školy sa na  konci prvého  a druhého polroka písomne vyjadruje slovami:

a) **prospel (a) s vyznamenaním** (žiak nemá priemerný stupeň prospechu z povinných vyučovacích predmetov horší ako 1,5; nemá horšiu známku ako chválitebný a jeho  správanie je veľmi dobré)

b) **prospel (a) veľmi dobre** (žiak nemá priemerný stupeň prospechu z povinných vyučovacích predmetov horší ako 2,0; nemá horšiu známku ako dobrý a jeho správanie je veľmi dobré)

c) **prospel-(a)** (žiak prospel, ak nemá stupeň prospechu nedostatočný ani z jedného povinného vyučovacieho predmetu)

d) **neprospel-(a)** (žiak neprospel, ak má z niektorého povinného vyučovacieho predmetu aj po opravnej skúške stupeň nedostatočný)

Pri celkovom hodnotení sa pri určovaní stupňa prospechu v jednotlivých predmetoch hodnotí kvalita vedomostí a zručností, ktorú žiak dosiahol na konci hodnotiaceho obdobia, pričom sa prihliada na systematickosť práce počas celého obdobia. Stupeň prospechu sa neurčuje na základe priemeru klasifikácie za príslušné obdobie.

2. **Celkové hodnotenie žiaka so ŠVVP – A variant** je prospel/neprospel.

Žiak, ktorý má na konci druhého polroku najviac z dvoch povinných vyučovacích

predmetov  *nedostatočný* prospech, môže na základe rozhodnutia riaditeľky školy vykonať z týchto predmetov opravnú skúšku.

Opravná skúška prebieha formou komisionálnej skúšky, vyhotoví sa o nej protokol.

Žiak sa hodnotí podľa výsledkov komisionálnej skúšky ak:

1. je skúšaný v náhradnom termíne
2. vykonáva opravnú skúšku
3. o preskúšanie požiada zákonný zástupca
4. sa preskúšanie koná na podnet riaditeľky školy
5. je oslobodený od povinnosti dochádzať do školy
6. plní osobitý spôsob školskej dochádzky
7. má povolené individuálne vzdelávanie
8. ukončuje vzdelávanie na získanie stupňa vzdelania

Ak má zákonný zástupca žiaka pochybnosti o správnosti hodnotenia v jednotlivých predmetoch na konci prvého polroka a druhého polroka, môže do troch pracovných dní odo dňa vydania vysvedčenia požiadať riaditeľku školy o vykonanie komisionálnej skúšky žiaka.

Preskúšanie sa uskutoční neodkladne, najneskôr do desiatich dní od vydania rozhodnutia. Ak pre neprítomnosť žiaka nemožno preskúšanie uskutočniť v tomto termíne, nemožno žiaka ďalej preskúšať. Výsledok preskúšania je konečný a ďalšie preskúšanie je neprípustné.

Ak žiak bez závažných dôvodov nepríde na opravnú skúšku, hodnotí sa z vyučovacieho predmetu, z ktorého mal vykonať opravnú skúšku, stupňom prospechu nedostatočný alebo dosiahol neuspokojivé výsledky.

**Článok XII.**

**Bezpečnosť a ochrana zdravia. Predchádzanie vzniku a šíreniu prenosných ochorení**

Školu môže navštevovať iba žiak, ktorý je zdravotne spôsobilý, neprejavuje príznaky akútneho ochorenia, nemá nariadenú karanténu a pod. Ak žiak prejaví príznaky ochorenia počas dňa, zabezpečí pedagogický zamestnanec jeho izoláciu od ostatných žiakov, izolujeme ho v miestnosti zdravotníka, so zabezpečením dohľadu a bez meškania zdravotník informuje riaditeľku školy a zákonného zástupcu, zabezpečíme odbornú zdravotnú starostlivosť. Ďalej zabezpečujeme potrebné pohodlie a podľa potreby prísun tekutín. Lieky nepodávame. Poskytujeme prvú pomoc do príchodu  privolanej rýchlej zdravotnej služby.

Každý úraz, poranenie či nehodu, ku ktorej dôjde, ihneď oznám najbližšiemu pedagogickému zamestnancovi, triednemu učiteľovi alebo inému zamestnancovi školy.

Ak potrebuješ nosiť do školy lieky a v priebehu dňa ich užívať, informuj o tom svojho triedneho učiteľa a zdravotníka.

* Žiaci sa starajú o svoje zdravie a zdravie svojich spolužiakov. Správajú sa tak, aby sebe ani svojim spolužiakom nespôsobili ujmu na zdraví. Dodržiavajú pokyny k zachovaniu čistoty v triede a v škole. V triede majú hygienické vrecúška, dodržiavajú zásady osobnej hygieny. Priebežnú kontrolu hygienických vreciek zabezpečuje triedny učiteľ.
* Triedny učiteľ vedie žiakov k pravidelnému  čisteniu a praniu cvičebných úborov, prezuviek . Triedny učiteľ pravidelne kontroluje čistotu a poriadok šatní.
* Každý žiak má z bezpečnostných dôvodov v žiackej knižke telefonický kontakt na rodičov, ktoré sú zapísané aj v katalógovom liste žiaka .
* V rámci boja proti toxikománii je na území celej školy a celého školského areálu zakázané fajčiť, užívať alkohol, kofeínové, energetické nápoje a omamné prostriedky (drogy). Tento zákaz platí aj na obdobie školských výletov - počas cesty a po dobu celého školského výletu.
* Zakazuje sa nosiť do školy legálne aj nelegálne drogy, šíriť ich, prechovávať alebo užívať. Porušenie tohto zákazu sa bude klasifikovať ako hrubé porušenie školského poriadku!
* Za hrubé porušenie disciplíny sa budú považovať aj náznaky fyzického alebo psychického týrania, sexuálne zneužívanie spolužiakov a spolužiačok. V odôvodnených prípadoch budú žiaci, ktorí sa dopúšťajú týchto pokleskov, nahlásení na príslušný odbor soc. starostlivosti a budú riešení v trestnoprávnom konaní podľa zákona!
* Pri prácach v dielňach, v odborných učebniach a na hodinách TSV dodržiavajú predpisy, o ktorých ich poučia učitelia daných predmetov.
* Predpokladom úspešnej práce v škole je znalosť a dodržiavanie bezpečnostných predpisov. Tým, že ich žiaci dodržiavajú, ochránia svoje zdravie a zdravie svojich spolužiakov.
* Žiak nesmie nosiť do školy predmety ohrozujúce vlastné zdravie a zdravie spolužiakov a pedagogických zamestnancov.

**Článok XIII.**

**Školský majetok a jeho ochrana**

* Žiak má právo používať zariadenie školy (lavice, stoličky, tabuľu, ...), pomôcky školy, učebnice súvisiace s výučbou, pritom sa riadi pokynmi pedagogických zamestnancov a iných oprávnených osôb.
* Žiak  nesmie poškodzovať veci, ktoré tvoria zariadenie triedy a školy a takisto tie, ktoré mu boli zverené v súvislosti s výučbou.
* Ak spôsobí škodu, je povinný odstrániť ju uvedením do pôvodného stavu alebo finančne nahradiť.
* Ak žiak zistí poškodenie alebo zničenie školského majetku, oznámi túto skutočnosť najbližšiemu pedagogickému zamestnancovi alebo triednemu učiteľovi.
* V prípade, že sa nezistí vinník škody, môže riaditeľka školy požiadať žiakov jednotlivých tried o podieľaní sa na náhrade škody.
* Písať na lavice, nábytok, šatňové skrinky, steny školy či akýmkoľvek iným spôsobom poškodzovať majetok školy je zakázané.
* Žiak šetrí vodu a elektrickú energiu.
* Zakázané je vodenie psov a iných zvierat do areálu školy.

**Článok XIV.**

**Práva a povinnosti zákonného zástupcu žiaka**

**Zákonný zástupca žiaka má právo**

* Vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.
* Oboznámiť sa s výchovno-vzdelávacím programom školy alebo školského zariadenia a školským poriadkom.
* Byť informovaný o výchovno-vyučovacích výsledkoch svojho dieťaťa.
* Na poskytnutie poradenských služieb vo výchove a vzdelávaní svojho dieťaťa.
* Zúčastňovať sa na výchove a vzdelávaní po predchádzajúcom súhlase riaditeľa školy.
* Byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.
* Byť oboznámený s kritériami hodnotenia a klasifikácie dieťaťa u vyučujúcich jednotlivých predmetov

**Zákonný zástupca žiaka je povinný**

* **prihlásiť dieťa na plnenie povinnej školskej dochádzky**a dbať o to, aby dieťa dochádzalo do školy pravidelne a včas, ak mu nezabezpečí inú formu vzdelávania podľa tohto zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom
* vytvoriť pre dieťa podmienky na prípravu na výchovu a vzdelávanie v škole a na plnenie školských povinností,
* dodržiavať podmienky výchovno-vzdelávacieho procesu svojho dieťaťa určené školským poriadkom,
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby
* dbať na prípravu dieťaťa do školy, pravidelne konzultovať jeho školskú prácu, pomáhať dieťaťu odstrániť príčiny neúspechu
* dbať o to, aby dieťa dochádzalo  do školy pravidelne a včas, zdravé, čisto a vhodne oblečené
* dostaviť sa do školy na požiadanie pedagogického zamestnanca či riaditeľky školy
* informovať školu o zmene zdravotnej spôsobilosti dieťaťa, o zdravotných problémoch, alebo iných závažných skutočnostiach, ktoré by mohli mať vplyv na priebeh výchovy a vzdelávania
* nahradiť škodu, ktorú žiak úmyselne zavinil,
* ospravedlniť neúčasť dieťaťa ihneď po nástupe do školy
* dbať,  aby dieťa  v čase svojej neprítomnosti v škole udržiavalo kontakt so školou (so svojimi spolužiakmi) a doplňovalo si zameškané učivo

**Povinná školská dochádzka** (PŠD) sa začína spravidla začiatkom školského roka, ktorý nasleduje po dni, keď dieťa dovŕši 6. rok veku. Je 10 – ročná a trvá najdlhšie do konca školského roka, v ktorom žiak dovŕšil 16. rok veku. Zápis do 1. ročníka základnej školy sa koná každoročne, miesto a čas zápisu určí zriaďovateľ.

**Čo robiť, ak dieťa po dovŕšení šiesteho roku veku nedosiahlo školskú spôsobilosť ?**

* Riaditeľ školy rozhodne o neprijatí na základné vzdelávanie v základnej škole na základe Rozhodnutia materskej školy o pokračovaní povinného predprimárneho vzdelávania a na základe informácie od zákonného zástupcu.

**Individuálne štúdium, štúdium v zahraničí**

Na požiadanie zákonného zástupcu z dôvodov aktívnej záujmovej činnosti žiaka alebo zo zdravotných dôvodov doložených príslušným potvrdením, môže riaditeľka školy povoliť žiakovi individuálny študijný plán alebo študijné úľavy. Pokiaľ žiak spolu s rodinou dlhší čas žije v zahraničí, môže riaditeľka školy vyhovieť žiadosti zákonného zástupcu žiaka a povoliť štúdium žiaka na škole obdobného typu v zahraničí. Zákonný zástupca je povinný do 15.9. príslušného školského roka predložiť potvrdenie o návšteve školy v zahraničí.

V prípade plnenia povinnej školskej dochádzky mimo územia SR žiak vykonáva skúšky v kmeňovej škole spravidla za každý školský rok, najviac však za všetky ročníky po ukončení štvrtého ročníka a deviateho ročníka základnej školy. Termín skúšky dohodne s riaditeľom školy zákonný zástupca žiaka. Riaditeľ školy stanoví, z ktorých predmetov bude musieť žiak vykonať rozdielové skúšky. Určí tiež ich záväzné termíny.

**Článok XV.**

**Školské výlety, exkurzie, lyžiarsky výchovno-výcvikový kurz (LVVK), škola v prírode (ŠvP),  plavecký výcvik (PV)**

* Škola môže organizovať s informovaným súhlasom zákonného zástupcu žiaka LVVK, ŠvP, školské výlety, exkurzie, ktoré podľa návrhov pedagogických zamestnancov zaradí riaditeľka do plánu práce školy. Pred uskutočnením  výletu, exkurzie a kurzu zodpovedný pedagogický zamestnanec vypíše tlačivo „Záznam o organizovaní a poučení o bezpečnosti a ochrane zdravia“.
* Pre žiakov prvého až štvrtého ročníka sa v školskom roku môže organizovať jeden jednodňový výlet, pre žiakov piateho až deviateho ročníka dva jednodňové výlety alebo jeden dvojdňový výlet. Žiakom piateho až deviateho ročníka možno školský výlet predĺžiť s informovaným súhlasom zákonných zástupcov o dva dni pracovného pokoja.
* Škola môže organizovať ako súčasť vyučovania  i exkurzie. Miesto a čas exkurzie určuje zodpovedný pedagogický zamestnanec.
* Súčasťou vyučovania telesnej a športovej výchovy je základný plavecký a lyžiarsky výcvik. Organizáciu plaveckého výcviku zabezpečuje vyučujúci telesnej a športovej výchovy a triedny učiteľ.
* Plavecký výcvik vedie pedagogický zamestnanec, ktorý spĺňa kvalifikačné predpoklady na vyučovací predmet telesná a športová výchova. Účastníci  musia byť poistení proti úrazom, poistenie zabezpečí zákonný zástupca.
* LVVK vedie pedagogický zamestnanec, ktorý spĺňa kvalifikačné predpoklady na vyučovací predmet telesná a športová výchova. Účastníci  musia byť poistení  proti úrazom, poistenie zabezpečí zákonný zástupca.
* Náklady spojené s plaveckým výcvikom, výletom, exkurziou, hradí žiakovi jeho zákonný zástupca. Pedagogickému zamestnancovi poskytuje náhrady pri pracovnej ceste zamestnávateľ.
* Škola v súlade so školským vzdelávacím programom a učebným plánom organizuje výchovno-vzdelávací proces v škole v prírode na území Slovenskej republiky pre žiakov 1. stupňa. Za organizáciu zodpovedá vyučujúci, ktorý školu v prírode organizuje.
* Počas všetkých aktivít organizovaných školou vykonáva dozor nad žiakmi poverený pedagogický zamestnanec a všetky úrazy a zvláštne udalosti hlási riaditeľke školy bez zbytočného odkladu.

**Článok XVI.**

**Opatrenia  pre prípad mimoriadnych udalostí a havárií**

V prípade nebezpečenstva musia zamestnanci i žiaci rýchlo a čo najbezpečnejšie opustiť priestory budov. Únikové cesty a núdzové východy vedú čo najkratšou cestou na voľné priestranstvo alebo do bezpečnostného priestoru.

Zamestnanci školy sú v tejto oblasti pravidelne školení. Škola má zabezpečený dostatok hasiacich prístrojov v zmysle platnej legislatívy. Hasiace prístroje sú na určených miestach. Zamestnanci školy sú zodpovední za dodržiavanie predpisov PO.

Mimoriadne udalosti a havárie je nutné neodkladne hlásiť vedeniu školy.

**Zoznam najdôležitejších inštitúcií, vrátane telefónnych čísel tiesňových volaní v prípade mimoriadnych situácií  sa nachádza v priestoroch chodieb jednotlivých budov.**

|  |  |
| --- | --- |
| Rýchla lekárska služba | **155** |
| Tiesňová lienka prvej pomoci | **112** |
| Polícia | **158** |
| Hasičský a záchranný zbor | **150** |

**Článok XVII.**

**Záverečné ustanovenie**

S obsahom boli oboznámení:

* Preukázateľným spôsobom zamestnanci a žiaci v deň otvorenia školského roka.
* Zákonní zástupcovia žiakov sú o jeho vydaní a obsahu informovaní na prvom rodičovskom združení a informovanie je zaevidované v zápisnici z triedneho rodičovského združenia.

Školský poriadok je k nahliadnutiu u riaditeľky školy.

Školský poriadok nadobúda účinnosť prerokovaním v Pedagogickej rade 30.08.2024 a Rade školy dňa .

Týmto školským poriadkom sa ruší platnosť školského poriadku zo dňa 30.08.2023.

V Leviciach, dňa 30. 08. 2024

 Mgr. Jarmila Mišíková, riaditeľka školy

**Školský poriadok pre pedagógov školy**

**ČlánokXVIII**

**Povinnostipedagogickýchzamestnancov**

* Pedagogickí zamestnanci školy prichádzajú do školy najneskôr o 7.30 hod.
* Ak sa učiteľ nemôže z akýchkoľvek príčin dostaviť na vyučovanie, musí to včas zahlásiť na vedenie školy, aby sa zabezpečilo zastupovanie.
* Denne po príchode do školy pedagogickí zamestnanci:
* odčipujú sa pri príchode aj odchode,
	+ - informujú sa o zmenách v rozvrhu hodín,
		- zistia, či sú zadelení na zastupovanie za neprítomných,
		- sledujú oznamy na vývesnej tabuli, plnia úlohy v stanovenom termíne,
		- pripravia sa na prvú vyučovaciu hodinu,
		- podľa možnosti skontrolujú svoju triedu.
* Vyučujúci berie na vyučovaciu hodinu klasifikačný záznam, ktorý po skončení hodiny vracia na určené miesto v zborovni.
* Vyučujúci je povinný na každej hodine zapísať neprítomných žiakov do triednej knihy.
* Cez prestávku sa vyučujúci pripravuje na ďalšiu hodinu, poprípade vydáva učebné pomôcky.
* Vyučujúci končí hodinu tak, aby do ukončenia urobil vyhodnotenie hodiny, zápis známok do žiackej knižky, klasifikačného záznamu a Edupage zapisuje v ten istý deň. Nepredlžuje hodinu cez prestávku.
* Po skončení poslednej vyučovacej hodiny v triede zabezpečí úplný poriadok, odvedie stravujúcich sa žiakov do školskej jedálne, ostatných odvedie do šatne.
* Počas vyučovacej hodiny, výchovnej činnosti, mimoškolskej akcie i cez prestávku nesmú žiaci zostať bez pedagogického dozoru.
* Odchod žiakov na vychádzky, exkurzie a iné školské akcie organizujú vyučujúci tak, aby nerušili ostatné vyučovanie. Najmä tu treba dodržiavať bezpečnostné predpisy. Každú vychádzku vyučujúci vopred nahlási vedeniu školy a urobí písomný záznam o opustení školy. Pred odchodom na exkurziu a výlet vyplní Návrh na organizačné zabezpečenie hromadnej školskej akcie, kde zapíše miesto exkurzie, čas odchodu a čas predpokladaného príchodu, odovzdá zoznam odchádzajúcich žiakov a žiakov chýbajúcich, prípadne ostávajúcich v škole a informované súhlasy zákonných zástupcov žiakov. Návrh dáva na schválenie najneskôr 3 dni pred akciou. Bez predchádzajúceho schválenia exkurzie, výletu riaditeľom školy sa exkurzia, výlet nemôžu uskutočniť.
* Všetci vyučujúci sú povinní kvalitne sa pripravovať na vyučovanie. V prípade zistenia nedostatkov vo vyučovacom procese vedenie školy nariadi prípravu písomne.
* Všetci vyučujúci sú povinní dodržiavať výchovné pôsobenie na žiakov. O zjednotenie požiadaviek a kritérií v jednotlivých triedach a predmetoch sa postarajú triedni učitelia.
* Pri skúšaní zapíšu vyučujúci známky do klasifikačného záznamu a do žiackej knižky a do internetovej žiackej knižky,
* Písomné skúšky, opakovanie, písomné práce a domáce úlohy plánuje vyučujúci tak, aby v niektorých dňoch nepreťažoval žiakov. Cez deň môže byť najviac jedna celohodinová písomná práca alebo skúška. Za organizáciu rovnomerného zaťaženia žiakov zodpovedá triedny učiteľ.
* Zápisy prebraného učiva musia byť vykonané v triednych knihách v roč. 1. až 9. na každej vyučovacej hodine.
* Záznam o úraze žiaka musí vyučujúci, ktorý bol v tom čase zodpovedný za neho, vykonať do 24 hod. podľa platných predpisov. Úraz sa zapisuje do knihy evidencie úrazov, ktorá sa nachádza u zástupcu riaditeľa školy pre pedagogickú činnosť.
* Učiteľ nepodáva žiakom žiadne lieky bez vedomia zákonného zástupcu a detského lekára.
* Každý učiteľ je povinný dbať, aby žiaci dodržiavali školský poriadok.
* Učiteľ je osobne zodpovedný za inventár triedy počas vyučovacích hodín. Ak zistí poškodenie inventára, ihneď to hlási vedeniu školy a zapíše do knihy opráv.
* Akúkoľvek zmenu vo vyučovaní môže učiteľ uskutočniť len so súhlasom vedenia školy.
* Vyučujúci nesmie posielať žiakov vybavovať súkromné veci v škole i mimo budovu školy.
* V prítomnosti žiakov nie je dovolené fajčiť a piť alkoholické nápoje. Fajčenie je v škole a v školskom areáli prísne zakázané.
* Vyučujúci je povinný okamžite zahlásiť stratu vecí žiaka a oznámiť, aké opatrenie vykonal k objasneniu prípadu.
* Vyučujúci je povinný jedenkrát do týždňa zverejniť prebraté učivo na Edupage školy.

**ČlánokXIX**

**Povinnostitriednychučiteľov**

* Triedny učiteľ je v plnom rozsahu zodpovedný za celkovú situáciu vo svojej triede.
* Usiluje sa dokonale poznať svojich žiakov. Vedie všetky materiály o žiakoch, ktoré uchováva až do ukončenia školskej dochádzky.
* Vo vzornom poriadku vedie – triednu knihu,

  triedny výkaz,

  klasifikačný záznam,

  evidenciu vydaných učebníc,

  ospravedlnenia žiakov po celý rok,

  korešpondenciu s rodičmi,

* V prípade, že žiak ihneď po príchode do školy nepredloží ospravedlnenie o neprítomnosti, vyzve zákonných zástupcov o vysvetlenie neúčasti na vyučovaní. Ak zákonní zástupcovia nepodajú správu, alebo nie je dosť hodnoverná, hlási túto skutočnosť riaditeľovi školy, ktorý rozhodne o ďalšom pokračovaní.
* Úzko spolupracuje s vyučujúcimi vo svojej triede a koordinuje ich prácu. Zabraňuje mimoriadnemu nahromadeniu látky, najmä pred klasifikačným obdobím.
* Pravidelne mesačne vyhodnocuje dochádzku žiakov, hlási neospravedlnenú i ospravedlnenú absenciu žiakov.
* Hospituje vo svojej triede, prípadne organizuje vzájomné hospitácie.
* Úzko spolupracuje so zákonnými zástupcami svojich žiakov, s triednym dôverníkom RZ, s výchovným poradcom a vychovávateľkami ŠKD.

**ČlánokXX**

**Povinnostidozorkonajúcichučiteľov**

Učitelia vykonávajú dozory cez všetky prestávky od 07.45  do 13.25 h. Učiteľ, ktorý má dozor, sa nesmie zdržiavať mimo miesta, kde má dozor vykonávať.

* 1. Povinnosti dozoru pri príchode žiakov do školy:
		+ dohliada, aby sa žiaci prezúvali,
		+ zabezpečuje, aby žiaci vstupovali do tried najskôr o 07.45 hod.,
		+ dohliada, aby žiaci odkladali vrchné ošatenie a obuv do vyhradených priestorov

b)   Povinnosti dozoru cez prestávky:

* sleduje poriadok v triedach,
	+ - dohliada, aby sa žiaci po chodbách disciplinovane presúvali a správali tak, aby nedošlo k úrazu,
		- sleduje, aby žiaci neodpisovali domáce úlohy,
		- občas kontroluje sociálne zariadenia,
		- za poriadok v priestoroch telocvične plne zodpovedá vyučujúci telesnej a športovej výchovy, ktorý má momentálne s triedou hodinu,

c)   Povinnosti dozoru cez veľkú prestávku:

* viď ako povinnosti dozoru cez prestávky
	+ - nedovolí žiakom opúšťať priestory školy (do obchodu, domov),
		- ak vedenie školy nevyhlási inak, žiaci zostávajú cez prestávku v budove školy,
		- v prípade, že veľká prestávka je vonku, dozor konajúci učitelia zabezpečia, aby sa všetci žiaci presunuli na školský dvor,
		- po prestávke zabezpečí poriadok na ploche pre prechádzanie,
		- Povinnosti dozoru v školskej jedálni:
		- udržuje poriadok na chodbe pred jedálňou,
		- zabezpečuje plynulý vstup do jedálne,
		- zabezpečuje pokojný priebeh výdaja stravy a jej konzumácie,
		dbá, aby sa žiaci nepredbiehali

**Článok  XXI.**

**Školský poriadok školského klubu detí**

Vnútorný poriadok školského klubu detí, ďalej len ŠKD je súhrn pravidiel, ktorými je povinný riadiť sa každý žiak ŠKD.

**DochádzkažiakadoŠKD**

Žiak prichádza do ŠKD ráno vo vymedzenom čase a po skončení vyučovania. Zdržiava sa vo vyhradených triedach.

Po skončení vyučovania učiteľ odovzdá žiaka vychovávateľovi.

Žiak do ŠKD nenosí cenné veci a hračky.

Žiak do ŠKD má prísne zakázané nosiť predmety, ktoré ohrozujú bezpečnosť a zdravie (nožík, sklenená fľaša . . . )

Žiak do ŠKD nosí nevyhnutné hygienické potreby ( mydlo, uterák, toaletný papier, vreckovky).

**Správaniesažiakov*v*ŠKD**

1. Žiak prichádza do ŠKD pripravený so všetkými potrebnými pomôckami.
2. Žiak sa zdržuje vo vyhradených priestoroch ŠKD, nezdržuje sa na chodbách.
3. Triedu, telocvičňu, alebo školský  dvor môže opustiť len so súhlasom vychovávateľa.
4. V priebehu činnosti ŠKD nesmie samostatne opustiť priestory školy.
5. Ak počas činnosti ŠKD vstúpi do triedy dospelá osoba žiak slušne pozdraví.
6. Rešpektuje všetkých pracovníkov školy a každú dospelú osobu.
7. Žiak je povinný šetriť školský majetok, udržiavať v čistote všetky priestory.
8. Škody spôsobené v ŠKD uhradí vinník, resp. zákonný zástupca, alebo kolektív oddelenia ŠKD, ak sa nezistí vinník.
9. Ak žiak zistí stratu svojej veci, oznámi to vychovávateľke ŠKD, ktorá urobí ďalšie opatrenia

**OdchodžiakovzoŠKD**

1. Zo ŠKD žiak odchádza podľa údajov uvedených na zápisnom lístku.
2. Pred odchodom zo ŠKD žiak zanecháva svoje miesto upravené, vyloží stoličku, vezme  si svoje veci, oblečie sa, obuje a opúšťa školskú budovu.
3. V učebniach nesmie žiak nechať prezuvky, pomôcky, ani žiadne iné svoje osobné veci.

 **Starostlivosťoochranuzdraviažiakov*,*bezpečnosť*v*ŠKD*a*priakciáchŠKD**

1. Žiak je povinný počas výchovno-vzdelávacej činnosti ŠKD ako i na podujatiach organizovaných ŠKD chrániť svoje zdravie a zdravie svojich spolužiakov.
2. Každý žiak bol oboznámený na začiatku školského roka vychovávateľkou ŠKD so zásadami bezpečnosti  a ochrany zdravia v ŠKD. Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia vychovávateľkou ŠKD na predchádzanie úrazom.
3. V prípade úrazu žiak ihneď informuje vychovávateľku ŠKD, ktorá mu poskytne prvú pomoc alebo zabezpečí žiakovi lekársku pomoc.
4. Za bezpečnosť žiakov v ŠKD, na vychádzkach a akciách ŠKD zodpovedá vychovávateľ.

**Organizáciarekreačnejčinnosti*,*pobytuvonku*,*vychádzokapohybovýchhier**

1. Žiaci organizovane odchádzajú na miesto pobytu pod vedením vychovávateľa.
2. Priestor, v ktorom sa pobyt uskutočňuje, musí vyhovovať požiadavkám hygieny a bezpečnosti. Vymedzí ho vychovávateľ.
3. Žiak dodržiava a rešpektuje zásady a pravidlá bezpečnosti, o ktorých bol vopred poučený ( t.j. nepoužíva pri hrách ostré predmety, napr. palice, kamene, neubližuje iným ).
4. Pri pohybových hrách, súťažiach a vychádzkach do prírody vychovávateľ vyžaduje, aby mali žiaci vhodnú obuv, ktorá sa pri zvýšenom pohybe nevyzúva ( plnú, pevnú, nie šľapky).
5. Pri pobyte v školskom areáli alebo v prírode neničí a neláme stromy a kríky.
6. Žiak po ukončení rekreačnej činnosti dodržiava hygienické návyky.
7. Na vstup do telocvične je žiak povinný mať vhodnú obuv, ktorá neničí povrchový náter v telocvični ( tenisky ).
8. Bez povolenia vychovávateľky žiak nemanipuluje s náradím a náčiním v telocvični.
9. Pri opustení areálu školy sa žiak prísne riadi pokynmi vychovávateľky pri prechode cez križovatku, po cestných komunikáciách atď.
10. Na činnosti, ktoré organizuje ŠKD sa žiaci zhromažďujú na mieste a v čase určenom organizátorom - vychovávateľom ( napr. poldenné vychádzky, výlety ). O akciách a výletoch sú rodičia žiaka vopred písomne oboznámení.

**Článok  XXII.**

**Školský poriadok pre pedagogických zamestnancov ŠKD**

1. Vychovávatelia musia prísť do školy včas / 15 min. pred začiatkom výchovnej činnosti/.
2. Ak sa vychovávateľ nemôže včas dostaviť na výchovnú činnosť, musí to  zahlásiť na vedenie školy, aby sa zabezpečilo zastupovanie.
3. Počas výchovnej činnosti a mimoškolskej akcie nesmú žiaci zostať bez pedagogického dozoru.
4. Žiaka zo školského klubu detí môže vychovávateľ uvoľniť iba podľa zápisného lístku.
5. Vychovávateľ nepodáva žiakom žiadne lieky bez vedomia rodiča a detského lekára.
6. Každý úraz hlási na vedenie školy, kde sa zapíše záznam do knihy evidencie úrazov.
7. Vážnejšie poranenia hlási zákonným zástupcom a odvedie žiaka k lekárovi. Záznam o úraze treba spísať do 24 hodín v zmysle platných predpisov.
8. Udržiava poriadok v oddelení, stará sa o ich estetickú výzdobu.
9. Práce detí vystavuje v oddeleniach a v priestoroch budovy školy.
10. Zápis do Prehľadu výchovno-vzdelávacej činnosti robí každý deň podľa mesačných plánov. Vo vzornom poriadku vedie dokumentáciu ŠKD :
11. rámcový plán činnosti ŠKD
12. zápisný lístok žiaka
13. prehľad výchovno-vzdelávacej činnosti
14. rozvrh výchovnej činnosti
15. prehľad prázdninovej činnosti
16. prehľad platieb za pobyt žiaka v ŠKD

11. Vychovávatelia úzko spolupracujú s vyučujúcimi na ročníkoch 1.-4.

12. Zodpovedajú za inventár v oddelení, kde sa uskutočňuje  výchovná činnosť. Ak sa zistí poškodenie inventára, ihneď to ohlásia vedeniu školy a zapíšu do knihy opráv.

13. Oddelenia ŠKD prichádzajú do jedálne podľa určeného harmonogramu pod dozorom vychovávateľky, ktorá zabezpečí pokojný priebeh výdaja stravy. Dbá na dodržiavanie hygienických návykov a kultúru stolovania. Po ukončení obeda žiaci organizovane odchádzajú z jedálne pod vedením vychovávateľky.

14. Vychovávateľ nesmie posielať žiakov vybavovať súkromné veci mimo budovu školy.

15. V prítomnosti žiakov nie je dovolené fajčiť a piť alkoholické nápoje. Fajčenie je v škole a v areáli školy prísne zakázané.

16. Vychovávateľ je povinný okamžite zahlásiť triednemu učiteľovi stratu veci žiaka, informovať aké opatrenie vykonala k objasneniu prípadu.

17. Po príchode do zamestnania a pred odchodom zo zamestnania je povinný odčipovať sa.

18. Vychovávateľ  vedie žiakov k uvedomelému dodržiavaniu zásad školského poriadku.

**Článok XXIII**

**Poriadok školskej jedálne**

**1.   Prevádzka školskej jedálne**

Obedy sa vydávajú v pracovných dňoch v čase od 12.00 hod. – 14.00 hod.

**2.   Postup pri stravovaní**

-    žiak prichádza na obed po skončení poslednej vyučovacej hodiny v doprovode vyučujúceho, vychovávateľa a pedagogického asistenta

-     po príchode do jedálne si žiak vezme tácku s príborom a tanierom,

-     zaujme miesto pri stole, naberie si polievku z misy, tanier odnesie k okienku použitého riadu

-    zaradí sa k okienku pre výdaj hlavného jedla, po jeho skonzumovaní odnesie použitý tanier  a príbor k okienku a opustí ŠJ

**3.   Pravidlá správania sa v školskej jedálni**

-     v priestoroch školskej jedálne sa zdržiavajú iba žiaci prihlásení na stravovanie

-     rodičom a iným nestravujúcim sa osobám je vstup do ŠJ zakázaný

-     v ŠJ žiak rešpektuje pokyny dozor konajúceho učiteľa

-     žiak    sa    musí    správať    slušne,    disciplinovane,    nepredbieha    sa    v rade, nespôsobuje zbytočný hluk, udržuje čistotu

-     žiak nesmie poškodzovať zariadenie ŠJ a odcudziť príbor

-     žiak nesmie znehodnocovať stravu.

V prípade zisteného porušenia vnútorného poriadku bude žiak vylúčený zo stravovania sa

v školskej jedálni.

**Článok XXIV**

**Poriadok pre školskú dielňu**

1. Do dielne je povolené vstupovať iba za prítomnosti vyučujúceho.
2. Na pokyn vyučujúceho preberú žiaci pracovné nástroje, náradie a materiál. Nedostatky ihneď hlásia vyučujúcemu.
3. Počas hodiny každý intenzívne pracuje a neruší ostatných !
4. Pri práci žiak používa iba nástroje, ktoré sú potrebné k práci. S nástrojmi žiak zaobchádza podľa poučenia a šetrne. Poškodenie nástroja ihneď hlásiť. S poškodeným nástrojom nepracovať. Úmyselne poškodený nástroj musí žiak nahradiť novým.
5. Pri práci je žiak povinný dodržiavať bezpečnostné predpisy tak, aby sám alebo spolužiak neprišiel k úrazu.
6. Každé poranenie a úraz je potrebné ihneď hlásiť vyučujúcemu!
7. Po skončení práce každý žiak urobí na svojom pracovisku poriadok, odovzdá nástroje a náradie. Rozpracované výrobky označí svojim menom a uloží na určené miesto.
8. Z dielne sa nesmie odnášať žiaden nástroj a materiál!
9. Hotový výrobok sa vystavuje vo vyhradených priestoroch dielne.

**Článok XXV**

**Poriadok odbornej učebne jazykov**

1. Žiaci prichádzajú do učebne organizovane pod vedením učiteľa.
2. V učebni žiaci sedia na svojich miestach, bez dovolenia učiteľa nemenia zasadací poriadok.
3. Každý žiak je povinný šetrne zaobchádzať so zariadením učebne.
4. Žiakom sa zakazuje:

            manipulovať s didaktickou technikou

1. Žiak je povinný vziať si so sebou do učebne učebnicu, zošit, slovník a žiacku knižku.
2. Pred odchodom z učebne učiteľ dbá na to, aby si každý žiak upratal miesto, zasunul -stoličku a po poslednej vyučovacej hodine stoličku vyložil na stôl.
3. Službukonajúci žiak zotrie tabuľu a pomôže učiteľovi s pomôckami.
4. Učebňu žiaci opúšťajú organizovane pod vedením vyučujúceho.
5. Učiteľ je povinný učebňu po každej vyučovacej hodine uzamknúť.
6. Za zariadenie a výzdobu učebne sú zodpovední všetci učitelia jazykov.

**Článok XXVI**

**Poriadok učebne fyziky a chémie**

1. Žiaci vstupujú do učebne pod dozorom vyučujúceho a zdržiavajú sa v nej iba v prítomnosti vyučujúceho.
2. Žiaci sa **nedotýkajú**  elektrického zariadenia, **nemanipulujú** s rozvodňou elektrického prúdu.
3. Učebné pomôcky v učebni používajú iba na pokyn vyučujúceho.
4. Po skončení pokusov,  laboratórnych prác je žiak povinný zaobchádzať presne podľa pokynov vyučujúceho.
5. So zariadením učebne, pomôckami a prístrojmi je žiak povinný zaobchádzať presne podľa pokynov vyučujúceho.
6. Poškodené zariadenie, prípadne poškodené pomôcky, zavinené žiakom úmyselne, je povinný žiak nahradiť.
7. Žiaci musia byť oboznámení s **bezpečnostnými zásadami** a tieto musia prísne dodržiavať.
8. Chemické potreby a chemikálie môžu žiaci donášať z kabinetu chémie iba za dozoru učiteľa, ktorý dbá na dodržiavanie bezpečnostných zásad.
9. So žieravinami alebo jedovatými látkami pracuje výlučne učiteľ.
10. Žiaci musia byť oboznámení s bezpečnostnými predpismi a s poskytovaním prvej pomoci pri poleptaní žeravinami.
11. Učebňa fyziky a chémie musí byť vždy riadne uzamknutá, ak v nej neprebieha vyučovanie.
12. Pred odchodom z učebne učiteľ dbá na to, aby si každý žiak upratal miesto a zasunul stoličku.

**Článok XXVII**

**Poriadok pre telocvičňu**

1. Do telocvične vstupujú žiaci disciplinovane , pod vedením vyučujúceho.
2. Otváranie a zatváranie dverí do telocvične robí zásadne príslušný vyučujúci.
3. Vstup do telocvične je zásadne povolený iba v sprievode vyučujúceho v predpísanom úbore.
4. Potrebné telocvičné náradie vydáva zásadne príslušný vyučujúci.
5. Pri telovýchovnom procese používajú žiaci iba tie telovýchovné náčinia, ktoré sú potrebné k danej činnosti, zachádzajú s nimi opatrne a prípadné poškodenie oznámia ihneď vyučujúcemu.
6. Žiaci pri telovýchovnom procese majú určené svoje stanovište, ktoré nemôžu bez povolenia vyučujúceho opustiť. Nesmú vyliezať na iné náradie, s ktorými nesúvisí ich činnosť, aby neprišlo k úrazu.
7. Žiaci sú oboznámení s dopomocou a záchranou pri jednotlivých prvkoch a musia ich bezpodmienečne  robiť.
8. Každé poranenie a úraz ihneď hlásiť vyučujúcemu
9. Úmyselné poškodenie telovýchovného náradia a náčinia musí žiak nahradiť.
10. Všetky presuny na cvičište robia žiaci pod vedením vyučujúceho, pri dodržiavaní  bezpečnostných predpisov.
11. Telovýchovné náčinie odovzdávajú určení žiaci vyučujúcemu.
12. Pri odchode z telocvične vyučujúci uzamkne telocvičňu.
13. Žiaci odchádzajú z telocvične pod vedením príslušného vyučujúceho.
14. Žiaci oslobodení od TSV majú potvrdenie od lekára.

**Článok XXVIII**

**Poriadok pre školskú knižnicu**

1. Školskú knižnicu môže navštevovať každý žiak školy, pedagogický a nepedagogický zamestnanec.
2. Školská knižnica slúži aj ako učebňa, ktorú je možné využívať počas vyučovania, mimo neho i pre prácu v záujmových útvaroch.
3. Žiak je povinný chrániť majetok knižnice a nesmie ho poškodzovať.
4. Žiak je povinný v knižnici zachovávať  ticho, nevyrušovať  iných a dbať na pokyny učiteľa.
5. Ak je žiak pristihnutý pri akomkoľvek poškodzovaní knihy, musí nahradiť škodu podľa rozsahu poškodenia.
6. Pred odchodom z knižnice je povinný  odložiť použité knihy na určené miesto, prípadne ich vrátiť zodpovednému učiteľovi, požičanú knihu zaregistrovať a  zanechať  po sebe poriadok.
7. V knižnici je zakázané konzumovať  akékoľvek nápoje a potraviny.
8. V priestoroch knižnice je zakázané používať mobilný telefón.
9. Technické vybavenie knižnice sa môže používať  len prostredníctvom pedagogického     pracovníka.
10. Ku knihám a zariadeniu knižnice sa správame tak, aby ešte dlho slúžili všetkým   používateľom.

**Článok  XXIX**

**Poriadok učebne informatiky**

1. Žiaci prichádzajú do učebne organizovane pod vedením učiteľa.
2. V učebni žiaci sedia na svojich miestach, bez dovolenia učiteľa nemenia zasadací poriadok.
3. Každý žiak je povinný šetrne zaobchádzať so zariadením učebne.
4. Žiakom sa zakazuje:
* manipulovať s didaktickou technikou
1. Žiak je povinný vziať si so sebou do učebne žiacku knižku.
2. Pred odchodom z učebne učiteľ dbá na to, aby si každý žiak upratal miesto, zasunul stoličku.
3. Učebňu žiaci opúšťajú organizovane pod vedením vyučujúceho.
4. Učiteľ je povinný učebňu po každej vyučovacej hodine skontrolovať,   nahlásiť poruchy zistené počas vyučovacej hodiny správcovi učebne a učebňu uzamknúť.
5. Za zariadenie učebne sú zodpovední všetci učitelia a všetky osoby, ktoré   používajú zariadenie učebne.
6. Bez vedomia správcu učebne nie je dovolené používať danú techniku mimo jej priestorov.

**Záverečné ustanovenie**

S obsahom boli oboznámení:

* Preukázateľným spôsobom zamestnanci školy dňa 30.08.2024 a žiaci v prvý deň školského roka, zákonní zástupcovia na prvom rodičovskom združení.

Školský poriadok je k nahliadnutiu u riaditeľky školy.

Školský poriadok nadobúda účinnosť prerokovaním v Pedagogickej rade 30.08.2024 a Rade školy dňa

Týmto školským poriadkom sa ruší platnosť školského poriadku zo dňa 30.08.2023.

V Leviciach, dňa 30. 08. 2024

Mgr. Jarmila Mišíková, riaditeľka školy